stanford-oval/wikipedia huggingface dataset:
עונה (ספורט)

עונת ספורט היא תקופת משחקים בענפי ספורט שונים. אורכה של עונת הספורט משתנה בהתאם לענף, ולעיתים היא מחולקת על ידי פגרות.
בשיטת ליגה ייפגשו כלל הקבוצות המשחקות באותה הליגה במהלך עונת הספורט למשחק ביניהן לפחות פעם אחת ועל פי רוב לשני משחקים.
עונת ספורט מחולקת לפעמים למספר חלקים, הכוללים:
טרום עונה – התקופה שלפני תחילת העונה, מופנה בעיקר לאימונים ובניית הסגלים של הקבוצות. בזמן זה, לקבוצות מותר לבצע העברות שחקנים בקלות יחסית ועם מעט הגבלות. תקופה זו מכונה לעיתים "עונת המלפפונים". בתקופה הזו נערכים לרוב משחקי סופר קאפ.
עונה סדירה – התקופה בה מרב המשחקים משוחקים. בסופה נקבעת האלופה או מבנה העלייה לשלב הפלייאוף.
פלייאוף – במקרים רבים לאחר העונה הסדירה מתקיים פלייאוף אשר בסופו נקבעת האלופה.
פגרה – תקופת מנוחה, בין עונה לעונה, או בין חלקים שונים בתוך העונה למשל: פגרת חג המולד (מכונה גם פגרת החורף או פגרת ינואר), לעיתים תשמש הפגרה למשחקים במפעלים אחרים – כמו למשל פגרת הנבחרות המשמשת למשחקי מוקדמות המונדיאל או היורו וכדומה.
חלון העברות משני – נפוץ בעיקר בליגות הכדורגל באירופה ויכול להיות במקביל לפגרת החורף או אף אחריה. בזמן זה לקבוצות מותר לבצע העברות שחקנים תחת הגבלות מסוימות.
בעברית מקובל לקרוא ליום משחקים מסוים מחזור, שכן עונת המשחקים בליגות הישראליות השונות בדרך כלל שומרת על סדר משחקים מסוים בסיבוב הראשון של העונה ובסיבוב השני שלה. באנגלית לעומת זאת מקובל המינוח Week (שבוע), שכן לרוב מפריד כשבוע בין יום משחקים אחד למשנהו. עם זאת, בליגות במדינות דוברות האנגלית (ארצות הברית, אנגליה, סקוטלנד, קנדה, אוסטרליה וכו'), בענפי הספורט השונים, אין בהכרח סדר משחקים קבוע לאחר שעוברת חצי עונה, ולפעמים המפגש השני בין שתי קבוצות יכול להעשות זמן קצר (או זמן רב) לאחר שהן שיחקו אחת נגד השנייה.
במקרה של ה-NFL הקבוצות לא משחקות זו מול זו פעמיים (אלא אם הן נפגשות שוב בפלייאוף) והליגה עובדת בסגנון round robin, בו כל קבוצה פוגשת יריבה לליגה שלה (AFC או NFC) פעם אחת בלבד, לפעמים בזמנים קבועים מראש.
מפעלים בין-לאומיים כמו גביע העולם בכדורגל או האולימפיאדה נערכים לרוב מחוץ לעונה הסדירה וזאת על מנת לאפשר לקבוצות ולנבחרות לאומיות להשתתף בהן מבלי לפגוע בהשתתפותן במשחקי הליגה ובמפעלים הלאומיים.
שם העונה

ברוב ענפי הספורט שם העונה יכלול את השנה (או השנים) בהם שוחקה העונה, עם לוכסן (/) המפריד בין השנים בהם שוחקה העונה (אם מדובר ביותר מאחת). כך למשל בליגת הכדורגל האמריקנית, המתפרשת על פני שנה גריגוריאנית בודדת, תיכתב העונה בצורה "עונת 1996 ב-MLS". בישראל, מכיוון שהליגה מתפרשת על פני שתי שנים גרגוריאניות (גם אם רק באופן חלקי), יכתב השם בצורה המביעה את שתי השנים בהן שוחקו המשחקים "עונת 2000/2001 בליגת העל בכדורגל".
יוצאת מן הכלל בהקשר זה היא ליגת הפוטבול האמריקנית, שכן מחזור המשחקים האחרון בה ("שבוע 18" של העונה הסדירה) מתקיים בחודש ינואר, ומשחק הסופרבול מתקיים בפברואר של השנה העוקבת. לפיכך, עונה של ה-NFL תיכתב כמו עונה ב-MLS.
מקרה נדיר בהרבה, הוא עונה המתפרשת על פני יותר משנתיים גריגוריאניות, דוגמת עונת 1966/1968 בליגה הלאומית. במקרה זה, הלוכסן מפריד בין השנה בה התחילה התחרות (משמאל ללוכסן) לשנה בה היא הסתיימה (מימין ללוכסן). מקרים אלה מאוד לא שכיחים בענפי הספורט השונים והם קורים, כמו במקרה של ישראל, עקב נסיבות פוליטיות או אחרות, אשר אינן קשורות לספורט באופן ישיר.
עונות הכדורגל באירופה

בליגות כדורגל רבות באירופה העונה מתחילה במהלך חודש אוגוסט ומסתיימת במהלך חודש מאי. עם זאת, כמו במקרה של ליגת העל הספרדית, העונה עשויה להתארך אף לתוך חודש יוני. תחילתה או סופה של עונת הכדורגל ברוב הליגות האירופיות הבכירות מושפעת מקיומו של טורניר בין-לאומי (יורו או מונדיאל) בקיץ שלפני או אחרי תום העונה, על מנת לאפשר לשחקנים מנוחה מספקת בתום עונה מתישה. לרוב, בתקופת חג המולד ישנה "פגרת חורף" הנמשכת בין שבועיים (ליגת העל) ועד חודש וחצי (הבונדסליגה).
במדינות הקרות של אירופה, דוגמת נורווגיה, שוודיה, דנמרק או רוסיה, העונה מתחילה במרץ או אפריל ומסתיימת בסביבות נובמבר או דצמבר, עקב החורף הקשה במדינות אלה שלא מאפשר משחקים לאורך תקופה ארוכה (מה שלא נכון לגבי רוב הליגות האירופיות, בהן האקלים הוא ממוזג).
עונות הכדורגל באירופה > משחקים בין-לאומיים

במפעלים אירופיים בין-לאומיים (ליגת האלופות, הליגה האירופית והקונפרנס ליג), בהם יש טורניר מוקדמות, מתחיל שלב המוקדמות בראשית חודש יולי ולעיתים אף בסוף יוני, גם אם מתקיים טורניר בין-לאומי במהלך הקיץ. הסיבה לכך היא שקבוצות רבות שצריכות לעבור את טורניר המוקדמות בשלביו הראשונים לא שולחות לרוב נציגים לנבחרות המשתתפות בטורנירי הגמר השונים ולכן אינן מושפעות עקב ריבוי פציעות או בשל מחסור בשחקני הרכב חשובים.
עונות הכדורגל באמריקה

במדינות אמריקה הלטינית (למשל במקסיקו) ישנם שני חלקים לעונה, אשר בסיומם מתקיים טורניר פלייאוף או משחק גמר בודד, בין אלופות שני חלקי העונה. בארגנטינה הופעלה שיטת משחקים דומה עד אשר הוחלט להפסיקה בשנת 2015.
בארצות הברית, עקב מזג האוויר הקר המשפיע על כמחצית מקבוצות הליגה, העונה הסדירה מתקיימת מסוף חודש פברואר או תחילת חודש מרץ ומסתיימת בסוף אוקטובר או תחילת נובמבר. לאחר תום העונה הסדירה, מתקיים פלייאוף המסתיים בתחילת דצמבר לכל המאוחר, בו נקבעת אלופת ארצות הברית לאותה עונה. סיבה נוספת לסטייה של הליגה האמריקנית בכדורגל מהמקובל באירופה, היא התחרות על תשומת הלב של חובבי הספורט מול ליגות בענפים אחרים כמו הפוטבול או הכדורסל. כמו כן, עקב לוח זמנים צפוף, הליגה האמריקנית לא מאפשרת פגרת נבחרות גם אם הקבוצות הבכירות שלה מאבדות שחקנים לתקופה של עד חודש, במהלכו הן צריכות למצוא להם מחליפים באותה הרמה.
עונות בענפי ספורט אחרים

ליגת הפוטבול האמריקנית, על אף היותה פופולרית ביותר בארצות הברית, מתקיימת לאורך כ-18 שבועות, מתחילת ספטמבר ועד השבוע הראשון או השני של פברואר (אז מתקיים משחק הסופרבול). הסיבה לעונה הכה קצרה של הפוטבול המקצועני, היא ריבוי פגיעות הראש במהלך המשחק והניסיון לשמור על בריאות השחקנים לאורך זמן.
ליגת הכדורסל האמריקנית מתקיימת בתקופה מקבילה (ברובה) לליגות הכדורגל האירופיות. הליגה נפתחת בסוף ספטמבר או תחילת אוקטובר ומסתיימת לאחר שמושגת הכרעה בסדרת הגמר שלה. לאור העובדה שלא ניתן לדעת מראש כמה זמן ייקח להשיג הכרעה זו, העונה יכולה להסתיים במהלך חודש מאי או אף להיגרר לתוך חודש יולי (כפי שקרה במהלך עונת 2020/2021).
עונות המשחקים בליגות נבחרות

להלן רשימת זמני העונות המקובלים במדינות שונות, לפי ענף. למען הנוחות, הסידור הוא אלפביתי.
עונות המשחקים בליגות נבחרות > כדורגל

איטליה הסרייה A: מסוף אוגוסט עד סוף מאי.
אנגליה הפרמייר ליג: מאמצע אוגוסט עד אמצע מאי. החל מעונת 2019/2020 ישנה פגרת חורף במהלך חודש פברואר.
ארצות הבריתקנדה MLS: מאמצע מרץ עד תחילת נובמבר. לאחר מכן מתחיל הפלייאוף.
בלגיה ליגת העל הבלגית: מאמצע יולי עד אמצע מרץ, כאשר הפלייאוף מקיים בחודשים אפריל–מאי. לליגה פגרת חורף בת חודש.
גרמניה הבונדסליגה: מאמצע אוגוסט עד אמצע מאי. לליגה פגרת חורף בת חודש.
הולנד ליגת העל ההולנדית: מתחילת אוגוסט עד סוף אפריל או תחילת מאי. לאחר מכן מתחיל הפלייאוף.
ישראל ליגת העל בכדורגל: מאמצע אוגוסט עד אמצע מאי. פגרת חגים במהלך חג המולד וראש השנה האזרחית.
ספרד לה ליגה: מסוף אוגוסט עד סוף מאי. פגרת חגים במהלך חג המולד וראש השנה האזרחית.
פורטוגל ליגת העל הפורטוגלית: מסוף אוגוסט עד אמצע מאי.
צרפת ליג 1: מאמצע אוגוסט עד סוף מאי.
רוסיה ליגת העל הרוסית: מאמצע יולי עד אמצע מאי. לליגה פגרת חורף ארוכה, מתחילת דצמבר ועד תחילת מרץ.
עונות המשחקים בליגות נבחרות > כדורגל > בין-לאומי

האיחוד האירופי ליגת האלופות, הליגה האירופית והקונפרנס ליג: מוקדמות: מתחילת יולי עד סוף אוגוסט. שלב בתים: מתחילת ספטמבר עד אמצע דצמבר. פלייאוף: מאמצע פברואר עד סוף מאי או תחילת יוני (אז מתקיים משחק הגמר).
האומות המאוחדות גביע העולם למועדונים: במהלך חודש דצמבר.
עונות המשחקים בליגות נבחרות > כדורסל

ארצות הבריתקנדה NBA: מאמצע אוקטובר עד אמצע אפריל. לאחר מכן מתחיל הפלייאוף (סדרת הטוב מ-7), שמסתיים עם השגת הכרעה בסדרת הגמר.
ישראל ליגת העל בכדורסל: מתחילת אוקטובר עד סוף אפריל. לאחר מכן מתחיל הפלייאוף.
עונות המשחקים בליגות נבחרות > פוטבול

ארצות הבריתקנדה NFL: מתחילת ספטמבר עד תחילת ינואר. לאחר מכן מתחיל הפלייאוף. משחק הסופרבול מתקיים בשבוע הראשון או השני של פברואר.
ביאורים

↑  למשל, שחקן ששיחק במפעל בין-לאומי של אופ"א לא יוכל לשחק באותה עונה בשורות קבוצה אחרת במסגרת אופ"א, גם אם היא משחקת במפעל אחר, למעט אם שיחק בשלבי המוקדמות.
↑  במקרה של ליגת העל בכדורגל סדר זה נשמר גם במסגרת הפלייאוף העליון.
↑  אם כי ישנם מקרים בו קבוצה פוגשת קבוצה אחת אחרת, פעמיים במהלך העונה הסדירה.
↑  למשל, ביום ראשון השלישי של חודש נובמבר. מקובל בעיקר בקרב יריבות ותיקות.
↑  ולעיתים גם "שבוע 17".
↑  במקרה של עונת 1968/1966, הייתה זו מלחמת ששת הימים שהובילה להפסקת הליגה ול"הקפאתה".
↑  יוצאת מן הכלל היא עונת 2022 בליגת ה-MLS, אשר תסתיים בתחילת נובמבר 2022, על מנת לאפשר לשחקני הנבחרות השונות מנוחה לפני טורניר הגמר של הגביע העולמי.
↑  כחמישה חודשים; לעומתה, אורך העונה בליגות הכדורגל או הכדורסל הוא כמעט כפול.
↑  עקב מגפת הקורונה, זמני הליגות בשנים 2020, 2021 ו-2022 לא בהכרח תואמים לכתוב.
במחרשתי

"בְּמַחֲרַשְׁתִּי" או "שיר האיכר", הוא שירו של המשורר, המוזיקאי והמתרגם אליקום צונזר. חובר בשנת 1888 ביידיש, בשם "די סאכע" ("המחרשה") והולחן על ידי צונזר, עבור אלפי החקלאים היהודים, אשר הועברו לחקלאות על ידי השלטונות באימפריה הרוסית ובקיסרות האוסטרו הונגרית, וכן בעזרתה של חברת יק"א שראתה במעבר לחקלאות (בשטחים שרכשה או חכרה במזרח אירופה ובדרום אמריקה) פתרון להטבת פרנסתם הדחוקה של יהודי מזרח אירופה. השיר מעודד את עבודתם היצרנית, השלווה ומאכילת האנושות של החקלאים באשר הם.
המשורר נח שפירא ("בר נש") (1931-1869) תרגם את השיר לעברית עבור אנשי העלייה הראשונה בארץ ובתפוצות, והוא פורסם ב"לוח ארץ ישראל" שהוציא לאור אברהם משה לונץ בשנת תר"ס (1900). השיר נעשה אהוד ונחשב אחד משירי התנועה הציונית. כך למשל, הוא צורף אל "פנקסי" – הספרון שהוענק לכל חבר או חברה בתנועת הנוער "השומר הצעיר" בראשיתה, מאז 1918.
"במחרשתי" זכה לביצועים רבים במאה ה-20 וה-21.
מילות השיר

| --- | --- |
 בְּמַחֲרַשְׁתִּי  כָּל אָשְׁרִי יָרַשְׁתִּי  אֶרְאֶה חַיִּים טוֹבִים  וְלֹא אֶחְסַר מַה בָּהּ;    וּבְקוּמִי מִשְּׁנָתִי  לֹא תָּבוֹא דַּאֲגָתִי  לְבַקֵּשׁ אֶת מִחְיָתִי  עַל צָרְכֵי יוֹם הַבָּא.    לַחֹרֶף מוּכָן כְּבָר,  הָאָסָם מָלֵא בָּר,  קָצְרוּ יָדַי וְלֹא זָר,  עַל אֶרֶץ רַבָּה.   :  בְּעֹשֶׁר  מִי יִחְיֶה בְּיֹשֶׁר  חַיֵּי שַׁלְוַת הַשְׁקֵט  כָּמוֹנִי – הָאִכָּר?    בְּתֵת יָהּ גִּשְׁמֵי בְּרָכָה,  מָלֵאתִי הַצְלָחָה,  אֲלֻמּוֹתַי אוֹלִיכָה  לְהַחֲיוֹת עוֹלָם בַּבָּר:    כַּסּוֹחֵר, כֶּחָרָשׁ,  כַּמַּלָּח, כַּפָּרָשׁ,  יַחְדָּיו עָשִׁיר וָרָשׁ –  וְכַסְפִּי יָשָׁר.
הערות שוליים

↑  ראו למשל: שמואל אייזנשטדט, פרקים בתולדות תנועת הפועלים היהודית (עד 1905), ספר ראשון, מרחביה: הוצאת הקיבוץ הארצי השומר הצעיר, [חש"ד], עמ' 36-35.
↑  פנקסי, ורשה: הוצאת לוין אפשטיין, תרע"ח 1918, עמ' 48.
↑  ראו: במחרשתי, באתר זמרשת.
מטווח

מטווח חיצוני הנמצא בשימוש אזרחי וצבאי בשוודיה
שוטר מתאמן על קליעה מאקדח במטווח מקורה ומדגים את השימוש באחד מאמצעי הבטיחות - אזניות
ירי באקדח במטווח מקורה
מטווח הוא מתקן המשמש לאימונים ותרגול בכלי ירייה. ישנם מטווחים מקורים סגורים ומטווחים חיצוניים פתוחים. בישראל קיימים מטווחים של צה"ל, מטווחים של הגדנ"ע בניהול צה"ל, מטווחים של משטרת ישראל, מטווחים של התעשיות הביטחוניות ומטווחים פרטיים.
במטווח היורה מתמקם בעמדת הירי וממנה הוא יורה לעבר מטרות. המטרה יכולה להיות עשויה נייר, קרטון, פלסטיק, חרס (נפוץ בירי ספורטיבי וירי פנאי), מתכת וחומרים שונים נוספים. ברוב המטווחים בעולם, ובכל המטווחים המוסדרים בישראל, ארצות הברית ובריטניה יש מנהל מטווח או מפקח מטווח (בצה"ל מפקד מטווח) שתפקידו העיקרי הוא לפקח על שמירת חוקי הבטיחות במטווח.
בישראל משמשים המטווחים להכשרת חיילים לשימוש בנשק (מטווחי צה"ל), להכשרת שוטרים לשימוש בנשק, לאימונים בקליעה, לירי ספורטיבי, לירי כפעילות פנאי, להכשרת אזרחים בשימוש לצורך קבלה וחידוש רישיון לנשק והכשרת מאבטחים ושומרים בחברות השמירה. חלק מהמטווחים משמשים לניסויים ובחינת אמצעי לחימה חדשים (כלי נשק ותחמושת).
סוגים

בתוך הערים יש בדרך כלל מטווחים מקורים ומתוחמים בקירות ותקרה ומחוץ לערים יש בדרך כלל מטווחי חוץ. הגורם העיקרי לכך הוא צפיפות האנשים בעיר, מה שמהווה סיכון בטיחותי גדול יותר ממטווח מקורה במידה ומופעל מטווח חוץ בעיר. אף על פי כן, בישראל קיימים מטווחים של הגדנ"ע ושל הצבא שהם חיצוניים או חיצוניים למחצה גם בתוך שטחים עירוניים. גם מטווח חוץ יהיה תחום בגבולות ברורים ובאמצעי קשיח כלשהו (גבעה, קיר עבה ועוד) כדי לשמור על הבטיחות.
סוגים > מטווח מקורה

מטווחים מקורים משמשים לירי באקדחים, ורובים חצי-אוטומטיים או ידניים. מטווח מקורה מיועד בדרך כלל לירי לטווח קצר יחסית, של עשרות מטרים בלבד. המטווח תחום בקיר עבה מאחורי השטח בו נמצאות המטרות ובקירות צדדיים כדי למנוע פגיעה מכדורים שסטו מהמטרה. במטווח מקורה יש צורך באוורור טוב שיוציא את הגזים הנפלטים בזמן הירי מהנשק אל מחוץ למטווח. רוב התחמושת שנמצאת היום בשימוש מכילה עופרת. במטווח שאינו מאוורר כראוי העובדים והטווחים נחשפים לאבק עשוי עופרת הנפלט בעת הירי. קיימת סכנה שהנמצאים בו ייפגעו מהרעלת עופרת. לאור זאת ישנם מטווחים מקורים המשתמשים לאימונים בכדורים הפולטים עופרת בכמות נמוכה, תחמושת זו מכונה לעיתים "תחמושת-ירוקה".
במטווחים בכלל ובמטווחים מקורים במיוחד קיימת סכנה נוספת. בגלל שהרעש במטווח עשויים לעלות על רמות של יותר מ-140 דציבלים. חשיפה לעוצמת רעש הגבוה מ-110 דציבלים, במשך יותר מכמה דקות עלולה לפגוע בכושר השמיעה. חשיפה ממושכת לעוצמת רעש נמוכה יותר, אך גבוהה מ-85 דציבלים, אף היא עלולה לפגוע בשמיעה. כדי להימנע מכך משתמשים באטמי אוזניים או באוזניות אוטמות רעשים. כדי להתמודד עם הסכנה הזאת, ברבים מהמטווחים מפורסמת המלצה להשתמש בשני האמצעים יחדיו. ברוב המטווחים המקורים אסור להשתמש בסוגים מסוימים של מקלעים, בירי אוטומטי, ובכדורים בקוטר העולה על הגבלה מסוימת, זאת מפני שהירי בהם מפיק רעש רב יותר.
בישראל, אימוני ירי באקדח נערכים כמעט תמיד במטווח מקורה. במטווח מקורה מכשירים שוטרים לירי באקדחים ומתנדבים של המשמר האזרחי לירי ברובה M1 קרבין. גם ירי ברובי אוויר במסגרת מטווחים של הגדנ"ע נערך בדרך כלל במטווח מקורה. גם צה"ל מפעיל מטווחים מקורים.
סוגים > מטווח מקורה > מטווח לייזר

בין מטווחי צה"ל קיימים מטווחי לייזר, בהם יש שימוש בנשק אמיתי שהוסב לנשק שיורה קרני לייזר לעבר המסך. הנשק מחובר בכבל למערכת ממוחשבת המאפשרת לדמות ירי בסביבה בטוחה ללא שימוש באש חיה. האדם שיורה בנשק מכוון ויורה לעבר מטרה או מטרות המוצגות על המסך. על המסך יש חיישנים הקוראים את פגיעת הקרן לעומת המטרה המיוצגת בתוכנת מחשב ומוצגת ליורה. תוכנת המחשב מחשבת את הנקודה בה פגעה הקרן ביחס למטרה וכך מתקבלת התוצאה. ביחידות קרביות בצה"ל ממעטים להשתמש במטווחי לייזר.
סוגים > מטווח חוץ

מטווח חוץ משמש בדרך כלל לירי ברובים ארוכים וכבדים יותר מאלה הנפוצים במטווח מקורה, לירי בנשק אוטומטי ולירי בנשק צלפים. מטווח חוץ יכול לשמש גם לירי באקדחים. ממטווחי החוץ יכולים לשמש לירי ממרחקים קטנים עד גדולים מאוד, ממרחק של 10 מטר ועד למרחקים של יותר מקילומטר. בגלל מגוון כלי הנשק הרחב חלק ממטווחי חוץ גם כן מגבילים את קוטר הכדורים המותר בהם ומתמקצעים בירי מכלי נשק מסוימים.
חלק ממטווחי החוץ הם מקורים למחצה. במטווח כזה המטרות והשטח בין המטרות לעמדת הירי נמצא בחוץ, ואילו עמדת הירי נמצאת תחת קורת גג והיא בדרך כלל מוצלת. מטווח כזה עוזר להתגבר על הקושי שעשוי להיגרם בגלל חום עז או קושי שנוצר בגלל בהירות השמש ומקל על הפעלת מטווח חוץ גם בתנאים של קיץ חם ובהיר במיוחד. מטווח כזה יכול להקל גם על ירי בזמן שיורד גשם.
במטווחי חוץ הסכנה העיקרית היא הגישה החופשית יחסית לשטח המטווח והסכנה שנשקפת לאנשים ולבעלי חיים תועים שיכולים להיכנס בקלות יחסית לשטח האש. לכן במטווחי חוץ נהוג סימון בולט של הזירה בה יש ירי. כשמדובר במטווח חוקי בסופו של המטווח, ולפעמים גם בצדדיו, יש מכשול הנקרא "חומת מפגע", ומטרתו למנוע מכדורים שנורים לעבר המטרות להפוך לכדורים תועים ולסכן עוברי אורח. המכשול יכול להיות עשוי מאדמה (גבעה טבעית שנמצאת במקום או סוללת עפר), קיר בטון, קיר לבנים, מכשול עשוי שקי חול או קיר מיוחד המעוצב במיוחד בשביל מטווח.
רוב מטווחי צה"ל הם מטווחי חוץ, או מטווחי חוץ מקורים למחצה.
בטיחות

בכל מטווח חוקי נהוגים נוהלי בטיחות שמטרתם לשמור על הטווחים ועל אנשי הצוות מפני תאונות. בגלל הסכנה הגדולה הנשקפת מתאונות היכולות להתרחש במטווח ברובם המכריע של המטווחים המוסדרים במדינות מפותחות ואף בחלק לא מבוטל מהמדינות המתפתחות מוגדרים חוקי בטיחות ברורים במטווח.
במסגרת המטווח, בין חוקי הבטיחות יש כמה חוקים אופייניים:
חובה על החזקת הנשק במצב נצור (כשהנצרה עומדת על מצב "בטוח" בו לא ניתן ללחוץ על ההדק), בכל זמן שאינו מכוון למטרות.
איסור על טעינת הנשק במחסנית כשאינו מכוון למטרות.
פריקת הנשק (בדיקה ווידוא שקנה הנשק ריק מכדורים בעזרת שחרור ההדק כשהנשק לכיוון השמים או לכיוון המטרות, או לתוך כלי פריקה מיוחד לאקדחים), בתחילתו ובסיומו של המטווח.
איסור מוחלט על כיוון כלי נשק לעבר כל אדם בפרט וכל גוף חי או דומם בכלל, גם אם הנשק אינו טעון והוא פרוק ונצור.
איסור על שימוש בתחמושת שלא מתאימה לכלי הנשק שבשימוש (לרוב הכוונה היא לכדורים בעלי קוטר לא מתאים).
איסור על ערבוב סוגי תחמושת (לא גורף).
חובה על שימוש באטמי אוזניים או אזניות.
איסור על גישה לאזור המטרות, אלא כשהירי בכל המטווח מופסק לחלוטין.
קריאת פקודה להפסקה מיידית של המטווח במקרה של סכנה כלשהי. הקריאה בעברית היא "חדל" ובישראל ברוב המטווחים לכל אחד מהמשתתפים מותר לקרוא אותה ברגע שזיהה סכנה.
הערות שוליים

↑  "RISKS OF LEAD POISONING IN FIREARMS INSTRUCTORS AND THEIR STUDENTS, Anthony M. Gregory, THE ASLET JOURNAL, March/April 1990 Volume 4 Issue 2 "
↑  ראו דציבל
| --- | --- |
בקרת זהויות :  NLI: 987007560738105171  LCCN: sh85104250  NKC: ph417904
איילת אהבים

| --- | --- |
 שיר בביצוע שלישיית גשר הירקון
 תאריך כתיבה:  1964
 סוגה:  זמר עברי
 שפה:  עברית
 כתיבה:  נעמי שמר
 לחן:  מאנוס חג'ידאקיס
 
"איילת אהבים" הוא פזמון שאת מילותיו כתבה נעמי שמר לשלישיית גשר הירקון למנגינת שיר של מאנוס חג'ידאקיס. השיר יצא לאור בשנת 1965.
השיר המקורי

המוזיקאי היווני מאנוס חג'ידאקיס כתב והלחין את השיר המקורי, Ο Ταχυδρόμος πέθανε (בתרגום לעברית: "הדוור מת"), להפקה של המחזה הערב אימפרוביזציה של לואיג'י פיראנדלו, והקליטה אותו זואי פיטוסי ב-1962.
ז'ורז' מוסטקי הקליט גרסה צרפתית לשיר לאלבום הבכורה שלו, "Le Métèque", ב-1969.
איילת אהבים

נעמי שמר, שלא הייתה דוברת יוונית, השתמשה במנגינת השיר, וכתבה לו מילים חדשות לגמרי. השיר בוצע במקור
על ידי שלישיית גשר הירקון בתוכניתה הראשונה. חברי ההרכב בתקופה זו היו אריק איינשטיין, יהורם גאון ובני אמדורסקי. לתוכנית זו תרמה שמר גם את השירים "לילה בחוף אכזיב" "סרנדה לך" ו"אהבת פועלי הבניין".
מקור הביטוי "אילת אהבים" הוא בספר משלי פרק ה' פסוק יט':"אַיֶּלֶת אֲהָבִים וְיַעֲלַת חֵן דַּדֶּיהָ יְרַוֻּךָ בְכָל עֵת בְּאַהֲבָתָהּ תִּשְׁגֶּה תָמִיד"
בשנת 1982 הופיע השיר בספרה של שמר "ספר גימל". לאורך השנים הוקלטו ביצועים חדשים לשיר בהם של אריק איינשטיין ויהורם גאון, יוצאי שלישיית גשר הירקון. בשנת 1984 הקליט את השיר אריק איינשטיין בדואט עם יהודית רביץ עבור האלבום ארץ ישראל הישנה והטובה חלק ה' - נוסטלגיה. בשנת 1987 נכלל השיר באלבום שירי מולדת ג' שהוציאה עפרה חזה, ובשנת 1995 הקליט אותו יהורם גאון עבור האלבום גאון על הירקון, שכלל ביצועים מחודשים לשירי שלישיית גשר הירקון. איה זהבי פייגלין הוציאה בשנת 2018 גרסה מחודשת לשיר במסגרת פרויקט מכונת הזמן של תחנת כאן 88 לרגל 70 שנות עצמאות למדינת ישראל, בעיבוד משותף עם המפיק עידו מימון. לשיר חוּבר גם ריקוד על ידי הכוריאוגרף אליהו גמליאל.
הערות שוליים

↑  Απόψε αυτοσχεδιάζουμε, ו-Το μαντολίνο – Ο ταχυδρόμος πέθανε באתר www.manoshadjidakis.com
מכור לאהבה

| --- | --- |

 סינגל בביצוע אדם
 מתוך האלבום מרחוק לרחוק
 יצא לאור:  1988
 שפה:  עברית
 אורך:  2:47
 חברת תקליטים:  הד ארצי
 כתיבה:  קן ברג'ס ‏•‏‏ נאוה ברוכין ‏•‏‏ אהוד מנור (מתרגם)
 לחן:  אדם 
 הפקה:  יזהר אשדות
 
"מכור לאהבה" הוא סינגל שהוקלט על ידי הזמר הישראלי אדם. הוא יצא לאור בשנת 1988, על ידי חברת התקליטים הד ארצי, כסינגל מתוך האלבום מרחוק לרחוק.
רקע וכתיבה

השיר נכתב והולחן על ידי קן ברג'ס נאוה ברוכין והופק על ידי יזהר אשדות. את הגרסה העברית תרגם אהוד מנור. הוא הוצג כמועמד לכניסה למצעד הפזמונים השבועי של רשת ג' ב-8 בנובמבר 1988 בשבוע לאחר מכן נכנס לדירוג במקום ה-27. ב-28 בפברואר 1989 עלה השיר למקום השלישי – המיקום הגבוה ביותר אליו הגיע. לבסוף, ב-11 באפריל, לאחר עשרים שבועות רצופים, יצא מהמצעד השבועי. במצעד הפזמונים העברי השנתי ב-1989 דורג במקום ה-27.
תוכן השיר

במרכז מילות השיר עומד גבר שממאן להכיר בפרידת בת-זוגו ממנו. הוא מתחיל לפתח התמכרות ליופיה, לריחה, לשיערה, לעיניה ולגופה לאחר הפרידה. לעומת זאת, היא בחרה גבר אחר על פניו, שמפתח התמכרות דומה אליה. בפזמון מסביר הגבר כי הוא אינו מוכן להיגמל מההתמכרות שלו אל פרודתו, כיוון שזה גורם לו לתחושת חנק בגרון.
מיקומי שיא

|   ‏‏‏  מצעדים ודירוגים (1989)> מדינה |   ‏‏‏  מצעדים ודירוגים (1989)> מצעד |   ‏‏‏  מצעדים ודירוגים (1989)> מיקום שיא |   ‏‏‏  מצעדים ודירוגים (1989)>  |
| --- | --- | --- | --- |
|  ישראל | רשת ג' | 3 |  |
|   ‏‏‏  מצעדי סוף שנה (1989)> מדינה |   ‏‏‏  מצעדי סוף שנה (1989)> מצעד |   ‏‏‏  מצעדי סוף שנה (1989)> מיקום שיא |   ‏‏‏  מצעדי סוף שנה (1989)>  |
| --- | --- | --- | --- |
|  ישראל | רשת ג' | 27 |  |
הערות שוליים

↑  המצעד השבועי של רשת ג' מתאריך 8 בנובמבר 1988, פזמונט
↑  המצעד השבועי של רשת ג' מתאריך 11 בנובמבר 1988, פזמונט
↑  המצעד השבועי של רשת ג' מתאריך 28 בפברואר 1989, פזמונט
↑  המצעד השבועי של רשת ג' מתאריך 11 באפריל 1989, פזמונט
↑  תשמ"ט, פזמונט
↑  מכור לאהבה - אדם - מילים, שירונט
| אדם |
| --- | --- | --- |
דיסקוגרפיה
| אלבומי אולפן | סוד • מרחוק לרחוק • חופשי • הימים שאנחנו ביחד • סוד האחד • רגעים קטנים • גאולה |  |
| אלבומי אוסף | פעמיים ביום • אדם – האוסף |  |
| אלבומי הופעה | LIVE זאפה – הלהיטים הגדולים • לייב בגריי 2023 |  |
| סינגלים | "לא לוקח בקלות" • "הכרזת מלחמה" • "ימים ברקיע" • "אין מוצא" • "בלדה בין כוכבים" • "סוד" • "תמונות" • "נוסע רחוק" • "מצטער" • "היא רוקדת לבדה" • "שקיעה אחת" • "איש עוד לא הכיר אותי" • "מרחוק לרחוק" • "מכור לאהבה" • "איש עוד לא הכיר אותי" • "תפקיד חיי" • "פעמיים ביום" • "עד" • "ברוש" • "לילות אהבה" • "נגד הגורל" • "סוס מעץ" • "מחר יהיה שקט" • "הדברים הכי פשוטים" |  |
דונה דונה

"דונה דונה" (בכתיב יידי: "דאָנאַ דאָנאַ") או "דאָס קעלבל" (מיידיש. בתרגום לעברית: "העגל") הוא שיר יידי שנכתב בארצות הברית ב-1940 על ידי אהרון צייטלין והולחן בידי שלום סקונדה. השיר זכה לפופולריות בארצות הברית ובמדינות אחרות בעולם, ובכללן ישראל, שבהּ בוצע לראשונה ב-1962 על ידי נחמה הנדל, שאף תרגמה את מילות השיר מיידיש לעברית.
השיר נכתב במקור עבור המחזמר ביידיש "אסתרק'ה", שהועלה בניו יורק בשנים 1940–1941. התרגום הראשון מיידיש לאנגלית נעשה על ידי סקונדה אך השיר לא זכה לפופולריות. ב-1956 תרגמו את השיר לאנגלית ארתור קודש וטדי שוורץ ושינו את מילות הפזמון מ"דאנא דאנא ... דאן" ל"דונה דונה... דון". בשנת 1960 ביצעה את השיר זמרת העם האמריקאית ג'ואן באאז, והשיר בביצועה זכה לפופולריות רבה. ב-1965 ביצע את השיר הזמר דונובן, שגם ביצועו זכה לפופולריות. כמו כן גם הזמרת הוולשית מרי הופקין ביצעה את השיר.
השיר תורגם לשפות רבות, ובכללן גרמנית, צרפתית, יפנית, רוסית ועברית. ביפן השיר אף הוכנס לתוכנית הלימודים בבתי הספר. לעומת זאת, המשטר הרודני בקוריאה הדרומית אסר בתקופה מסוימת את השמעת השיר בשל טענה כי הוא בעל נטייה קומוניסטית.
בין הזמרים שביצעו את השיר בולטים ג'ואן באאז, דונובן, נחמה הנדל, ג'וזי כץ (באלבום שבעים שמונים), חוה אלברשטיין (ביידיש), הצמד אבי עופרים ואסתר עופרים, תיאודור ביקל, אביבה סמדר, קלוד פרנסואה ופיטר סו ומארק וגם מקהלת הילדים הפינית טפיולה.
נראה כי משמעות המילים שבפזמון המקורי הן הקריאות שבהן נהגו העגלונים לעודד את סוסיהם המושכים את עגלתם. העורך המוזיקלי הוותיק, ישראל דליות, סיפר כי נחמה הנדל שתרגמה את השיר לעברית וביצעה אותו לראשונה בקול ישראל ב-1962, החליטה לשמור על מילות הפזמון שהתפרסמו באנגלית בביצועה של ג'ואן באאז.
בשנת 1983 פרסם המעבד גיל אלדמע את גרסתו לשיר.
מילות השיר

| 0 | 1 | 2 | 3 |
| --- | --- | --- | --- |
|  יידיש אױפֿן פֿורל ליגט דאָס קעלבל,  ליגט געבונדן מיט אַ שטריק.  הױך אין הימל פֿליט דאָס שװעלבל,  פֿרייט זיך, דרייט זיך הין און צוריק. כאָר:  לאַכט דער ווינט אין קאָרן,  לאַכט און לאַכט און לאַכט,  לאַכט ער אָפּ אַ טאָג אַ גאַנצן  מיט אַ האַלבע נאַכט.  דאָנאַ, דאָנאַ, דאָנאַ, ... שרייַט דאָס קעלבל, זאָגט דער פּױער:  װער זשע הײסט דיר זײַן אַ קאַלב?  װאָלסט געקענט דאָך זײַן אַ פֿױגל,  װאָלסט געקענט דאָך זײַן אַ שװאַלב. כאָר בלינדע קעלבער טוט מען בינדן  און מען שלעפּט זײ און מען שעכט,  װער ס'האָט פֿליגל, פֿליט אַרױפֿצו,  איז בײַ קײנעם ניט קיין קנעכט. כאָר |  תרגומו של שלום סקונדה On a wagon bound and helpless  Lies a calf, who is doomed to die.  High above him flies a swallow  Soaring gaily through the sky. Chorus:  The wind laughs in the cornfield  Laughs with all his might  Laughs and laughs the whole day through  And half way through the night  Dona, dona, dona... Now the calf is softly crying  "Tell me wind, why do you laugh?"  Why can’t I fly like the swallow  Why did I have to be a calf, Chorus Calves are born and soon are slaughtered  With no hope of being saved.  Only those with wing like swallow  Will not ever be enslaved. Chorus |  תרגומם של קווש ושוורץ On a wagon bound for market  There's a calf with a mournful eye.  High above him there's a swallow  Winging swiftly through the sky. Chorus:  How the winds are laughing  They laugh with all their might  Laugh and laugh the whole day through  And half the summer's night.  Dona, dona, dona... "Stop complaining," said the farmer,  "Who told you a calf to be?  Why don't you have wings to fly away  Like the swallow so proud and free?" Chorus Calves are easily bound and slaughtered  Never knowing the reason why.  But whoever treasures freedom,  Like the swallow has learned to fly. Chorus | תרגום מילולי לעברית על העגלה שוכב העגל,  שוכב כבול בחבל.  גבוה בשמים עפה סנונית,  נהנית לה, מסתובבת לה אנה ואנה. פזמון:  צוחק הרוח בדגן,  צוחק וצוחק וצוחק,  צוחק יום שלם  וחצי ליל.  דונה, דונה, דונה, … העגל צועק, החואי אומר:  מי אמר לך להיות עגל?  היית יכול להיות ציפור,  היית יכול להיות סנונית. פזמון אנשים קושרים עגלים עיוורים  ומובילים אותם ושוחטים;  מי שיש לו כנפים עף לו מעלה,  אינו משועבד בידי איש. פזמון |